钦定古今图书集成/明伦汇编/官常典/第771卷 > 册府元龟 > 祖己
## 钦定古今图书集成/明伦汇编/官常典/第771卷 > 册府元龟 > 祖己

按《史记殷本纪》：“帝武丁祭成汤，明日有飞雉登鼎耳
而呴，武丁惧，祖己曰：‘王勿忧，先修政事’。祖己乃训王
曰：‘唯天监下典，厥义，降年有永，有不永。非天夭民，中
绝其命。民有不若德，不听罪。天既附命，正厥德。乃曰：
‘其奈何？呜呼！王嗣敬民，罔非天继常祀，毋礼于弃道’’。”
武丁修政行德，天下咸驩，殷道复兴。帝武丁崩，子帝
祖庚立。祖己嘉武丁之以祥雉为德，立其庙为高宗，
遂作《高宗肜日及训》。

按《尚书大传》：汤之后，武丁之前，王道不振，桑谷俱生
于朝，七日而大拱。武丁问诸祖己，祖己曰：“桑谷野草，
而生于朝，朝必亡。”武丁惧，侧身修行，思先王之道，兴
灭国，继绝世，举逸民，明养老之道。三年之后，重译而
朝者六国。